༄༅། །ཇོ་གདན་བླ་མ་མང་ཐོས་བཤེས་གཉེན་པས་དྲིས་ལན་ཡིད་ཀྱི་མུན་སེལ་ཞེས་བྱ་བ་བཞུགས།། ན་མོ་གུ་རུ་བུདྡྷ་དྷྭ་ཛ་ཡེ། རྐང་གཉིས་གཙོ་བོ་སངས་རྒྱས་དང་། །ཆོས་དང་དགེ་འདུན་རྒྱ་མཚོའི་ཚོགས། །དབྱེར་མེད་བླ་མ་ལ་བཏུད་ནས། །དྲིས་ལན་ཡིད་ཀྱི་མུན་སེལ་བཤད། །བླ་མ་ཇོ་གདན་པས་ཡི་གེ་རྟེན་བཅས་འཕྲོད་པས་སེམས་སྤྲོ་ཞིང་གནས་ཚུལ་ངེས་པར་བྱུང་། ཁྱེད་ཀྱི་དྲི་བ་དང་པོ་སྡོམ་གསུམ་གྱི་རབ་ཏུ་དབྱེ་བར། བོད་གངས་ཅན་གྱི་ཁྲོད་དུ་བསྟན་པ་ལ་འཕེལ་འགྲིབ་བྱུང་ཚུལ་བཤད་པའི་སྐབས་སུ། ལོ་ཆེན་རིན་བཟང་གི་སློབ་མ་ཞི་བ་འོད་ཀྱིས་སྔགས་ལོག་སུན་འབྱིན་གྱི་བསྟན་བཅོས་མཛད་ཟེར་བ་དང་། འགོས་ཁུག་པ་ལྷས་བཙས་ཀྱིས་ཀྱང་ཆོས་ལོག་སུན་འབྱིན་གྱི་བསྟན་བཅོས་མཛད་པར་གསུངས་འདུག་པའི། གསུང་རབ་དེ་དག་གི་གཞུང་ཚད་དང་། བརྗོད་དོན་ཇི་ལྟ་བུ་ཞིག་མཆིས་ལགས། ཞེས་པའི་ལན་ནི། སྐྱེས་བུ་དམ་པ་དེ་གཉིས་ཀྱིས་བསྟན་པ་ལ་གཅིག་ཏུ་དགོངས་པའི་ཐུགས་དགོངས་རྣམ་པར་དག་པའི་སྒོ་ནས་མཛད་པའི་བསྟན་བཅོས་དེ་དག་གཞུང་ཚད་ཧ་ཅང་ཆེ་བ་མི་སྣང་བས་འདིར་བྲི་བར་བྱ་ཡིས། བརྗོད་དོན་རྣམས་བཀླགས་ཤིང་བསམ་པས་རྟོགས་པ་ཡིན་ནོ། །དེ་ལ་ཡང་གཉིས་ཏེ། ལྷ་བླ་མ་ཞི་བ་འོད་ཀྱི་གསུང་རབ་ལས་འབྱུང་ཚུལ་བཤད་པ་དང་། འགོས་ཁུག་པ་ལྷས་བཙས་ཀྱི་གསུང་རབ་ལས་འབྱུང་ཚུལ་བཤད་པའོ། །དང་པོ་ནི། ཕོ་བྲང་ཞི་བ་འོད་ཀྱིས་བོད་ཀྱི་སྔགས་པ་རྣམས་ལ་གནང་བའི་བཀའ་དམ་གསུང་ཤོག་ལས་འདི་ལྟར་འབྱུང་སྟེ། ཨོཾ་སྭསྟི་སིདྡྷྃ། པུ་ཧྲང་གི་ཕོ་བྲང་ཞི་བ་འོད། གསང་སྔགས་ཕྱི་ནང་གི་རྒྱུད་དང་། འགྲེལ་པ་དང་། སྒྲུབ་ཐབས་དང་། དཀྱིལ་འཁོར་ཆོ་ག་མཐའ་དག་ལ་མཁས་པའི་ཞལ་སྔ་ནས་མཛད་དེ། བོད་ཀྱི་རྒྱལ་ཁམས་ཀྱི་སངས་རྒྱས་ཀྱི་བསྟན་པ་ལ་གནས་ཤིང་རྡོ་རྗེ་ཐེག་པ་ལ་ཞུགས་པ་རྣམས་ལ་བརྩེ་བར་དགོངས་ནས་ཆུ་སྤྲེའུའི་ལོ་ལ་བཀའ་ཤོག་བརྫངས་པ། སངས་རྒྱས་ཀྱི་བཀའ་ལྟར་བཅོས་པའི་རྒྱུད་དང་འགྲེལ་པ་དང་། སྒྲུབ་ཐབས་སྔ་ཕྱིར་བོད་དུ་བྱུང་པ་ལ། རྒྱ་གར་མར་མིང་བཏགས་ཤིང་བོད་ཀྱིས་བྱས་པ་ནི་འདི་དག་སྟེ། སྔར་གྱི་དུས་ཀྱི་ཕྱི་རྒྱུད་ཀྱི་ངན་སོང་སྦྱོང་བའི་འགྲེལ་པ་ཆེ་ཆུང་ངམ། རྒྱན་དམ་པ་ལ་སོགས་པའི་ཆོ་ག་ཆེ་ཕྲ་མང་དུ་ཡོད་པ་རྣམས་དང་། ཁམས་ནས་བྱུང་པ་རྣམས་ལ་མ་ནོར་ཆེར་མེད། དེ་ཡང་འདི་དང་མཐུན་པར་དཔྱད་ན། ཀྲྀ་ཡའི་ཆོ་ག་རྣམས་དང་། འགྲེལ་པ་ལྟར་བཅོས་པའི་སྙེལ་རྣམས་དང་། ནང་པ་ལ་སྒྱུ་འཕྲུལ་གྱི་རྒྱུད་ལ་བཅུ་གསུམ་དང་། བཅུ་དགུ་པ་དང་། བཞི་བཅུ་པ་དང་། བརྒྱད་ཅུ་པ་དང་། ལེའུ་ལ་སོགས་པ་རྣམས་ནི་འདྲེས་མར་སྣང་། ཟུར་ཤག་འབྱུང་ལ་སོགས་པས་བྱས་པའི་གསང་བ་སྙིང་པོའི་འགྲེལ་པ་ཡར་ཁབ་དང་། སྒྱུ་འཕྲུལ་བརྒྱད་ཅུ་པའི་འགྲེལ་པ་དང་། མིག་བཅུ་དྲུག་པ་ལ་སོགས་པའི་འགྲེལ་པ་རྣམས་དང་། རྡོ་རྗེ་ལས་རིམ་ལ་སོགས་པའི་སྒྲུབ་ཐབས་རྣམས་དང་། ཆོ་ག་ཆེ་ཕྲན་རྣམས་དང་། དར་རྗེ་དཔལ་གྱི་གྲགས་པས་བྱས་ཟེར་བའི་མདོ་ལྔ་ལ། ཟུར་ཆེ་ཆུང་གིས་བྱས་པའི་འགྲེལ་པ་རྣམས་དང་། འཁོར་ལོ་ཏིང་རྫོགས་དང་། ཐིག་ལེ་སྒྲོན་མ་དང་། རྣལ་འབྱོར་ལམ་རིམ་དང་། རྣལ་འབྱོར་མིག་གི་སྒྲོན་མ་ལ་སོགས་པའི་སྒྲུབ་ཐབས་རྩ་འགྲེལ་དང་། མྱ་ངན་ལས་འདས་པ་ཆེ་ཆུང་ལ་སོགས་པ་དང་། ཕུར་པའི་རྒྱུད་ལ་ཁུ་བྱུག་རོལ་པ་དང་། དེའི་བཤད་རྒྱུད་ཀཱི་ལ་ཡ་ཏནྟྲ་དང་། དགོངས་པ་ལུང་སྟོན་དང་། གསང་བ་གཏེར་སྦས་དང་། རྡོ་རྗེ་གསལ་བ་བཀོད་པ་དང་། ཀཱི་ལ་ཡ་ཏནྟྲ་ཆུང་ངུ་དང་། བྱ་ཏོའི་རྒྱུད་དུ་གསོལ་བ་དང་། སྟག་མོ་ཁ་གདང་དང་། སེང་གེ་ཁ་གདང་དང་། ཕག་མོ་ཁ་གདང་དང་། གསང་ཕུར་ཁ་གདང་དང་། ཚུལ་ནག་རོལ་པ་དང་། ཞེ་སྡང་སེམས་སུ་དག་པའི་རྒྱུད་དང་། གསང་སྔགས་དྲུག་གི་རྒྱུད་དང་། འགྲེལ་པ་དང་ཆོ་གར་བཅས་པ་དང་། འཕྲོས་པའི་མན་ངག་གི་རྒྱུད་ལྔ་ཟེར་ཏེ། ཆགས་རྒྱུད་དང་། གཤིན་རྗེ་གཤེད་སྙེལ་རྣམས་དང་། གཞན་ཡང་སྣུབ་སངས་རྒྱས་རིན་པོ་ཆེས་བྱས་པའི་དཔལ་ཁྲོ་བོའི་རྒྱུད་ལ་སོགས་པ་རྒྱུད་ཀྱི་རྒྱལ་པོ་དྲུག་དང་། བདུད་རྩི་བམ་པོ་བརྒྱད་པ་ལ་སོགས་པ་སྒྲུབ་ཐབས་ཀྱི་རྒྱུད་དང་། སྒྲུབ་ཐབས་དང་བཅས་པ་རྣམས་དང་། ཡང་སྣུབ་སངས་རྒྱས་རིན་པོ་ཆེས་བྱས་པའི་རྫོགས་པ་ཆེན་པོ་ནམ་མཁའ་ཆེའི་འགྲེལ་པ་རིགས་པའི་ཉི་མ་ལ་སོགས་པའི་མན་ངག་ཏུ་གསོལ་བ་དང་། གནོད་སྦྱིན་གྱི་རྒྱུད་རོག་ཏི་དང་། ལྕགས་ཕྱེ་འབར་བ་དང་། ནག་པོའི་རྒྱུད་དགུ་དང་། ཨུ་ཙ་ཏྲ་མ་དང་། འདྲ་མེད་བོང་ལྟོ་ལ་སོགས་པ་ཆོ་ག་དཔག་ཏུ་མེད་པ་དང་། ཨཱ་ཙརྻ་མ་ལ་མ་ཏྲིས་བསྒྱུར་བའི་སེམས་ཕྱོགས་ཀྱི་འགྱུར་བཅུ་གསུམ་ལ། རྨད་བྱུང་བའི་ལེའུ་བཞི་བཅུ་ཞེ་གསུམ་དང་། བྱང་ཆུབ་ཀྱི་སེམས་བདེ་འབྱམས་རིན་པོ་ཆེ་དང་། ལྟ་བ་བལ་ནག་ལ་སོགས་པའི་འགྲེལ་པ་དང་། ས་གཅོད་དང་ཡིག་ཆུང་དུ་བཅས་པ་དང་། ཉང་སྟོད་ཁྲོ་ཁང་དུ་དྲག་ཤག་ཚུལ་གྱིས་བརྩམས་པའི་སེམས་ཏེ་བཅོ་བརྒྱད་ཀྱི་རྒྱུད་རྣམས་ལ། ཀུན་བྱེད་རྒྱལ་པོ་དང་། མདོ་བཅུ་གསང་བ་དང་། ཡེ་ཤེས་གསང་བ་ལ་སོགས་ལ་དང་། འགྲེལ་པ་དང་། ས་གཅོད་དང་། དབང་བསྐུར་གྱི་ཡི་གེ་དང་། བསྒོམ་པའི་མན་ངག་དང་། སེམས་ཉམས་ཀྱི་མན་ངག་དང་། སྲིད་པའི་རྒྱུད་ལུང་ལ་སོགས་པ་དང་། མ་མོའི་རྒྱུད་ལུང་ལ་སོགས་པ་མ་མོའི་ཆོས་ཐམས་ཅད་དང་། གཞན་ཡང་རྒྱལ་པོའི་ཆོས་ལྔ་ལ་སོགས་ཏེ་རྒྱུད་དང་འགྲེལ་པ་དང་མན་ངག་དང་ཆོས་མིང་བཏགས་པ་དཔག་ཏུ་མེད་དོ། །ཕྱིས་གསར་དུ་བྱུང་བའི་རྒྱུད་དང་འགྲེལ་པ་དང་། མན་ངག་དང་། སྒྲུབ་ཐབས་དང་། ཨཱ་ཙརྻ་དམར་པོས་བྱས་པའི་ཕྱག་རྒྱ་ཆེན་པོའི་ཐིག་ལེ་དང་། གསང་ཆེན་ཐིག་ལེ་དང་། ཡེ་ཤེས་སྙིང་པོའི་རྒྱུད་དང་། དེ་དག་གི་འགྲེལ་པ་དང་། ཆར་ཡང་རྣམ་གསུམ་དང་། རིན་ཆེན་སྙེ་མ་དང་། རིན་ཆེན་ཐིག་པ་དང་། རིན་ཆེན་ཕྲེང་བ་དང་། དབང་གི་མན་ངག་ལ་སོགས་པ་དང་། སྒྲུབ་ཐབས་མང་པོ་དང་། དབང་རིན་པོ་ཆེ་འཁོར་ལོ་ལ་སོགས་པའི་མན་ངག་རྒྱལ་པོ་ཨིནྡྲ་བྷུ་ཏིས་མཛད་ཟེར་བ་དང་། སྒྲོན་གསལ་གྱི་ཊིཀྐ་བྷ་ཝ་མ་དང་། རིམ་ལྔའི་འགྲེལ་པ་སློབ་དཔོན་ཀླུའི་བྱང་ཆུབ་ཀྱིས་མཛད་ཟེར་བ་དང་། ཀུན་རིག་རྩ་བའི་དཀྱིལ་འཁོར་གྱི་ཆོ་ག་གསར་མ་ལེའུ་ཉི་ཤུ་རྩ་བཞི་པའི་འགྲེལ་པ་དང་། མན་ངག་དང་། དེའི་སྒྲུབ་ཐབས་དང་བཅས་པ་དང་། ཨུ་རྒྱན་གྱི་ཡུལ་ནས་སེམས་ཕྱོགས་ཀྱི་ཆོས་བྱུང་ཟེར་ཏེ་བྱས་པ། སྲོག་འབྱུང་ནམ་མཁའི་རྒྱུད་འགྲེལ་པ་དང་བཅས་པ་དང་། དེའི་བཤད་རྒྱུད་དང་། གླང་དཔལ་གྱི་ཡེ་ཤེས་ཀྱིས་བསྒྱུར་བའི་ཕྱག་ན་རྡོ་རྗེ་གོས་སྔོན་ཅན་གྱི་རྒྱུད་དང་། འགྲེལ་པ་དང་། སྒྲུབ་ཐབས་དང་། དཀྱིལ་འཁོར་གྱི་ཆོ་ག་དང་། སྦྱིན་སྲེག་གི་ཆོ་ག་དང་། སྒྲུབ་ཐབས་བྷ་ཝ་མ་ཆེ་ཆུང་ལ་སོགས་པ་དཔག་དུ་མེད་པ་དང་། པཎྜི་ཏ་མི་ཏྲི་བའི་ཆོས་ལ་རིན་པོ་ཆེའི་ཕྲེང་བ་དང་། ན་ག་ཛུ་ནས་མཛད་ཟེར་བའི་ཕྱག་རྒྱ་བཞི་པ་དང་། ཕྱག་རྒྱ་ལྔ་པ་དང་། དབང་རྣམ་པར་ངེས་པ་རྩ་འགྲེལ་དང་བཅས་པ་དང་། ཕྱག་རྒྱ་བཞི་པའི་མན་ངག་དང་། སེམས་འཛིན་རྣམས་དང་། རྣལ་འབྱོར་མའི་བྱིན་རླབས་དང་། རྡོ་རྗེ་ཕག་མོའི་བྱིན་རླབས་དང་། སྒྲུབ་ཐབས་དང་། ཐེག་པ་ཆེན་པོ་ཉི་ཤུ་པ་དང་། བཅུ་པ་དང་། སྒྱུ་མ་ངེས་པ་དང་། རྨི་ལམ་ངེས་པ་ལ་སོགས་པ་རྣམས་ནི་སྤྱོད་པ་གཞན་དང་མཐུན་པ་ལྟར་སྣང་ན་ཡང་། ལྟ་བ་དང་མན་ངག་རྫོགས་རིམ་མུ་སྟེགས་པ་དང་བསྲེས་ནས་སྣང་བས་བྱར་མི་རུང་ངོ་། །གཞན་ཡང་མན་ངག་གསེར་ཕྲེང་ལ་སོགས་པ་རྡོ་ཧ་ཀ་ཥ་གླུ་ལ་བསླད་པ་དང་། བལ་པོ་ཤྲཱི་སིངྷའི་གླུ་ལ་བསླད་པ་ལ་སོགས་པ་ཐད་ཀ་མ་གཅིག་ཀྱང་མེད་དོ། །འདི་རྣམས་གང་ཡང་ཡང་དག་པའི་ལམ་མ་ཡིན་ཞིང་། བླ་ན་མེད་པའི་བྱང་ཆུབ་ཐོབ་པར་མི་འགྱུར་བས་སྐྱབས་གནས་དང་། ལམ་དུ་སུས་ཀྱང་བྱར་མི་རུང་། རབ་ཏུ་བྱུང་བ་རྣམས་ཀྱིས་འདུལ་བ་བཞིན་སྲུང་ཞིང་བཀའ་གསང་སྔགས་ལ་ཞུགས་པ་དང་། མོས་པ་རྣམས་ཀྱིས་ཀྱང་འདུལ་བ་ལ་བརྟེན་ལ་དེ་དང་མི་འགལ་བ་ཀྲྀ་ཡ་དང་། སྤྱོད་རྒྱུད་དང་། ཡོ་ག་དང་། གསང་བ་འདུས་པ་ལ་སོགས་པའི་བར་ལ་དམ་ཚིག་མ་ཉམས་པར་བྱས་ལ་འབད་དོ། །ཤེས་རབ་ཀྱི་རྒྱུད་ནི་མཆོག་ཏུ་གྱུར་པ་ཡིན་ཡང་དགོངས་པ་ཅན་གྱི་ཚིག་དོན་མ་ཤེས་ནས་རབ་ཏུ་བྱུང་བ་བསླབ་པ་དང་། མ་བྱས་ཀྱང་འགལ་བ་མེད་པ་ཙམ་ཁྱད་པར་དུ་ཡང་རྫོགས་པ་ཆེན་པོ་ནི་ལྟ་བ་མུ་སྟེགས་ཀྱི་རིམ་པ་དང་བསྲེས་པས་འདི་བྱས་ན་ངན་སོང་གི་ལམ་དུ་འགྲོ་བར་འགྱུར་ཞིང་། བླ་ན་མེད་པའི་བྱང་ཆུབ་ལ་གེགས་བྱེད་པས་རྣམ་པ་ཐམས་ཅད་དུ་བྱར་མི་རུང་། བོད་ཀྱིས་བྱས་པའི་སྔགས་དང་ཡི་གེ་ལ་མི་གཡོ་བའི་སྔགས་ལ་བརྟེན་ནས་ཕྱག་ན་རྡོ་རྗེའི་སྒྲུབ་ཐབས་ཡིན་ཟེར་བ་དང་། གནོད་སྦྱིན་ལག་ན་རྡོ་རྗེའི་སྔགས་ལ་བརྟེན་ནས་བཅོམ་ལྡན་འདས་ཕྱག་ན་རྡོ་རྗེའི་སྒྲུབ་ཐབས་དང་མན་ངག་ཟེར་བ་དང་། གཉན་ཨཱ་ཙརྻ་དཔལ་དབྱངས་ཀྱིས་བྱས་པའི་སྒྲོན་མ་རྣམ་དྲུག་དང་། གཏོར་མ་དང་། འཕྲིན་ལས་དང་། མན་ངག་ཏུ་བྱས་པ་དང་། གཞན་ཡང་བོད་ཀྱིས་བྱས་པའི་སྒྲུབ་ཐབས་མང་དུ་ཡོད་པས། བློ་གཏད་དུ་མི་བཏུབ་འཁོར་བ་ངན་སོང་གི་ལམ་ཡིན་ནོ། །བཀའ་གདམས་ཀྱི་ཆོས་བརྒྱུད་དུ་གྲགས་པ་རྣམས་ཀྱི་ཆོས་ལོག་འདི་རྣམས་ཉམས་སུ་མི་བླངས་སོ། །ཕོ་བྲང་ཞི་བ་འོད་ཀྱིས་ཆོས་པ་རྣམས་ལ་འཕྲིན་དུ་བརྫངས་པའོ། །ཞེས་པ་དེ་རྣམས་ཀྱིས་ལྷ་བླ་མ་ཞི་བ་འོད་ཀྱི་གསུང་རབ་ལས་འབྱུང་ཚུལ་བཤད་ཟིན་ནས། གཉིས་པ་འགོས་ཁུག་པ་ལྷས་བཙས་ཀྱི་གསུང་རབ་ལས་འབྱུང་ཚུལ་བཤད་པ་ནི། ལོ་ཙཱ་བ་དེ་ཉིད་ཀྱིས་བོད་ཀྱི་ཆོས་པ་རྣམས་ལ་གནང་བའི་སྤྲིངས་ཡིག་ལས་འདི་ལྟར་འབྱུང་སྟེ། འགོས་ཁུག་པ་ལྷས་བཙས་ཀྱིས་བོད་ཀྱི་ཆོས་པ་རྣམས་ལ་སྤྲིངས་པ། བསྐལ་པ་བཟང་པོ་འདི་ལ་དུས་བཞི་ལས་བདེ་བར་གཤེགས་པ་འཁོར་བ་འཇིག་འཇིག་རྟེན་དུ་བྱོན་པའི་དུས་སུ་སེམས་ཅན་ཐམས་ཅད་མ་བསླབ་པར་དགེ་བ་བཅུ་རང་གི་ངང་གིས་རྫོགས་པ་དང་ལྡན་པས་རྫོགས་ལྡན་ཞེས་བྱའོ། །དེ་ནས་བར་གྱི་བསྐལ་པ་གཉིས་པ་ལ་བདེ་བར་གཤེགས་པ་གསེར་ཐུབ་བྱོན་པའི་དུས་སུ་དགེ་བ་བཅུ་ལ་སྲོག་གཅོད་ཚིག་རྩུབ་གནོད་སེམས་གསུམ་སྤོང་བས་གསུམ་ལྡན་ཞེས་བྱའོ། །དེ་ནས་བར་བསྐལ་གསུམ་པ་ནས་འོད་སྲུང་བྱོན་པའི་དུས་སུ་སེམས་ཅན་རྣམས་ཀྱིས་སྲོག་གཅོད་དང་ཚིག་རྩུབ་གཉིས་སྤོང་བས་གཉིས་ལྡན་ཞེས་བྱའོ། །དེ་ཡན་ཆད་དུ་ཕ་རོལ་ཏུ་ཕྱིན་པའི་ཆོས་གསུངས། འབྲས་བུ་བྱང་ཆུབ་གསུམ་ཀ་ལ་བཀོད་པ་ཡིན། དེ་ནས་སངས་རྒྱས་ཤཱཀྱ་ཐུབ་པ་བྱོན་པའི་དུས་སུ་སྙིགས་མ་ལྔ་བདོ་མི་དགེ་བ་བཅུ་སྤྱོད་པས་རྩོད་ལྡན་ཞེས་བྱའོ། །དེའི་དུས་སུ་གསང་སྔགས་སྒྲོན་མེ་ལྟ་བུའི་ཆོས་བྱུང་སྟེ། བྱ་བའི་རྒྱུད་དང་། སྤྱོད་པའི་རྒྱུད་དང་། རྣལ་འབྱོར་གྱི་རྒྱུད་དང་གསུམ་གསུངས། དེ་ནས་ཕྱག་ན་རྡོ་རྗེས་ལུང་བསྟན་ནས། ཨུ་རྒྱན་གྱི་རི་ལ་ཐབས་རྒྱུད་དང་ཤེས་རབ་ཀྱི་རྒྱུད་གསུངས་སོ་ཞེས་ཁ་ཅིག་ཟེར་རོ། །ལ་ལ་ན་རེ། སངས་རྒྱས་གཤེགས་ནས་ལོ་བརྒྱ་དང་བཅུ་གཉིས་ནས་རྣལ་འབྱོར་ཆེན་པོ་བླ་ན་མེད་པའི་རྒྱུད་གསུངས་ཟེར་ཏེ། པཎྜི་ཏ་ཐམས་ཅད་ལ་དྲིས་པས་མི་བདེན་གསུངས། དེ་ནས་རིམ་གྱིས་བོད་ཀྱི་རྒྱལ་བློན་བྱང་ཆུབ་སེམས་དཔའ་རྣམས་ཀྱི་སྐུ་རིང་ལ་ལོ་ཙཱ་བ་རྣམས་ཀྱིས་སྡེ་སྣོད་གསུམ་གྱི་ཆོས་གསུངས། སྡེ་སྣོད་གསུམ་དང་རྒྱུད་སྡེ་གསུམ་བསྒྱུར་ཞིང་གཏན་ལ་ཕབ་པ་ཡིན་ནོ། །དེ་ནས་མི་རབས་གཅིག་ནས་ལོ་ཙཱ་བ་ཀ་བ་དཔལ་བརྩེགས་དང་། ཅོག་བཀྲ་ཤིས་དཔལ་གྱིས་དཔལ་གསང་བ་འདུས་པ་དང་། ཟླ་གསང་ཐིག་ལེ། སངས་རྒྱས་མཉམ་སྦྱོར། སྒྱུ་འཕྲུལ་དྲ་བ་རྣམས་བསྒྱུར་རོ། །དེ་རྣམས་ནི་བཀའ་དྲི་མ་མེད་པ་ཡིན་ནོ། །དེ་ནས་དུས་ཕྱིས་རྨ་རིན་ཆེན་མཆོག་གིས་གསང་བ་སྙིང་པོ་བརྩམས་སོ། །དེའི་ཁ་སྐོང་དུ་སྒྱུ་འཕྲུལ་ལེ་ལག་བརྩམས་ལ། རྒྱལ་བློན་གྱིས་རིག་ནས་བཀའ་ཆད་དབབ་པར་བྱས་ནས་ལོ་བཅུ་མ་རྙེད་སྐད། དུས་ཕྱིས་གཙང་གི་ཉང་རོར་ཤིའོ། །དེ་ལ་བརྟེན་ནས་ཟུར་ཆེ་ཆུང་གིས་གསང་བ་སྙིང་པོའི་འགྲེལ་པ་དང་། དཀྱིལ་ཆོག་དང་། སྒྲུབ་ཐབས་མང་པོ་རང་བཟོར་སྦྱར་རོ། །སྒྱུ་འཕྲུལ་གྱི་ཆོས་དེ་དག་ཐམས་ཅད་ཆོས་ལོག་དྲི་མ་ཅན་བོད་ཀྱི་རང་བཟོ་ཡིན་ནོ། །རྒྱལ་པོ་ཁྲི་སྲོང་ལྡེ་བཙན་གྱི་རིང་ལ་བཻ་རོ་ཙ་ནས་རྒྱ་གར་ལས་ཁུངས་བཙལ་ནས་སེམས་ཕྱོགས་ལ་སོགས་པ་ནམ་མཁའ་ཆེ་དང་། སྐུ་ལ་འཇུག་པ་དང་། རྩལ་ཆེན་དང་། རྫོགས་པ་སྤྱི་གཅོད་དང་། རིག་པའི་ཁུ་བྱུག་དང་ལྔ་བརྩམས་པ་རྒྱལ་བློན་གྱིས་རིག་ནས་ཚ་བ་རོང་དུ་སྤྱུགས་སོ། །སྣུབ་སངས་རྒྱས་རིན་པོ་ཆེས་རྒྱ་གར་ལས་རྫུན་གྱི་ཁུངས་སྦྱར་ནས་རྨད་དུ་བྱུང་པ་ལ་སོགས་པའི་ཆོས་བཅུ་གསུམ་བྱས་སོ། །སྔར་གྱི་ལྔ་བསྣན་པས་བཅོ་བརྒྱད། སེམས་ལུང་ཆེན་མོ་དང་ཀུན་བོད་ཀྱིས་བྱས་པའི་དྲི་མ་ཅན་ཡིན་ནོ། །ཨ་རོ་ཡེ་ཤེས་འབྱུང་གནས་ཀྱིས་བྱས་པའི་སེམས་ཕྱོགས་ལྔའི་འགྲེལ་པ་དང་། སེམས་ཉམས་ཆེ་ཆུང་དང་། དར་ཆེན་རྗེ་དཔལ་གྱི་གྲགས་པས་བྱས་པའི་ཆོས་ལ་དགོངས་འདུས་དང་། ཀུན་འདུས་དང་། རྒྱལ་པོའི་ཆོས་ལྔ་སྟེ་དྲི་མ་ཅན་ཡིན་ནོ། །ཡང་སྣུབ་སངས་རྒྱས་རིན་པོ་ཆེས་ཀཱི་ལ་ཡ་བཅུ་གཉིས་ཀྱི་ཏནྟྲ་བརྩམས་སོ། །དེ་ལ་བརྟེན་ནས་བོད་རྣམས་ཀྱིས་ཆོས་དྲི་མ་ཅན་བསམ་གྱིས་མི་ཁྱབ་པ་བྱས་སོ། །དེ་དག་ཐམས་ཅད་རྒྱ་གར་ན་མེད་ཅིང་ཆོས་ལོག་དྲི་མ་ཅན་ཡིན་ནོ། །གཞན་ཡང་སྣུབ་སངས་རྒྱས་རིན་པོ་ཆེས་ཕྲ་ཁོད་སྣང་རྒྱུད་བྱ་བ་གཤིན་རྗེའི་རྒྱུད་བརྩམས་སོ། །ཡང་ཞི་ཁྲོ་ལ་ར་ཧུ་ལའི་གཟའ་རྒྱུད་ཆེ་ཆུང་དང་། གདོང་མོ་ཆུ་འཁྱགས་ལ་སོགས་མང་པོ་བརྩམས་སོ། །ཡང་མ་མོ་འདུས་པའི་རྒྱུད་བྱ་བ་བརྩམས། དེ་ལ་བརྟེན་ནས་བོད་ཀྱིས་མ་མོའི་ཆོས་མང་པོ་བརྩམས་གདའོ། །ཡང་པདྨ་དབང་ཆེན་བརྩམས་ཏེ་མུ་སྟེགས་ཀྱི་ཆོས་དང་འདྲེས་པས་དྲི་མ་ཅན་ཡིན་ནོ། །སྐུའི་རྒྱུད་རྡོ་རྗེ་ཐོགས་མེད། གསུང་གི་རྟ་མཆོག་རོལ་པ། ཐུགས་ཀྱི་རྒྱུད་སུནྡྷ་རི་ཀའི་རྒྱུད་དང་། ཡོན་ཏན་གྱི་རྒྱུད་རིན་པོ་ཆེ་མ་གོལ་བའི་རྒྱུད་དང་། འཕྲིན་ལས་ཀྱི་སྐརྨ་མ་ལོའི་རྒྱུད་དང་། ཀཱ་ལ་ཡ་བཅུ་གཉིས་ཀྱི་རྒྱུད་དང་། བདུད་རྩི་བམ་པོ་བརྒྱད་པ་དང་། མ་མོ་འདུས་པའི་རྒྱུད་དང་། གཤིན་རྗེ་ཕྲ་ཁོད་སྣང་གི་རྒྱུད་དེ་དེ་རྣམས་ལ་བསྒྲུབ་ལུགས་ཀྱི་རྒྱུད་དགུ་ཟེར་རོ། །ཁ་སྐོང་གི་རྒྱུད་དྲུག་ལ་ཆོས་ཉིད་ཞི་བའི་རྒྱུད་དང་། དཔལ་འབར་ཁྲོ་མོའི་རྒྱུད་དང་། ཚོགས་རྒྱུད་ཆེན་པོའི་རྒྱུད་དང་། གནས་ལུང་ཆེན་མོའི་རྒྱུད་དང་། ནམ་མཁའ་མཛོད་ཀྱི་རྒྱུད་དང་དྲུག་གོ །རྒྱུད་ཀྱི་རྒྱལ་པོ་དྲུག་ལ། དབང་བསྐུར་རྒྱལ་པོའི་རྒྱུད་དང་། ཀུན་ཏུ་བཟང་པོ་ཆེ་བ་རང་ལ་གནས་པའི་རྒྱུད་དང་། ཏིང་ངེ་འཛིན་པ་མཆོག་གི་རྒྱུད་དང་། རྩོམ་པ་དོན་ལྡན་གྱི་རྒྱུད་དང་། ཡོན་ཏན་རིན་པོ་ཆེའི་རྒྱུད་དང་། སྐརྨ་མ་ལོའི་རྒྱུད་དང་དྲུག་གོ །གཞན་ཡང་ལུང་སྒྲུབ་ཐབས་ཀྱི་ཡི་གེ་བདུན་ཅུ་རྩ་གཉིས་དང་། འདའ་ཀ་མའི་ཆོས་བཞི་དང་། སྒྲུབ་ཐབས་དང་། མན་ངག་དང་། གཏོར་མ་དང་། འཕྲིན་ལས་དུ་མ་ཡོད་དེ་དེ་ཐམས་ཅད་སྣུབ་ཀྱིས་བྱས་པའི་དྲི་མ་ཅན་ཡིན་ནོ། །གཉན་ཆེན་དཔལ་དབྱངས་ཀྱིས་སྒྲོན་མ་རྣམ་དྲུག་དང་། ལྟ་བའི་ཡིག་ཆུང་གཉིས་བྱས་སོ། །དྲི་མ་མེད་པའི་ཆོས་ལ། རྡོ་རྗེ་འཇིགས་བྱེད་དང་། དུས་ཀྱི་འཁོར་ལོ་དང་། དེ་ལ་རྒྱ་གར་གྱི་པཎྜི་ཏས་བྱས་པའི་འགྲེལ་པ་དང་སྒྲུབ་ཐབས་ཐམས་ཅད་ནི་དྲི་མ་མེད་པ་ཡིན་ནོ། །ནང་གི་ལ་གསང་བ་འདུས་པ་དང་། དགོངས་པ་ལུང་སྟོན་དང་། ཡེ་ཤེས་རྡོ་རྗེ་ཀུན་ལས་བཏུས་དང་། ལྷ་མོ་བཞིས་ཞུས་དང་། སངས་རྒྱས་མཉམ་སྦྱོར་དང་། ཤེས་རབ་ཀྱི་རྒྱུད་ལ་དགེས་པ་རྡོ་རྗེ་དང་། འཁོར་ལོ་སྡོམ་པ་དང་། རྡོ་རྗེ་མཁའ་འགྲོ་དང་། རྡོ་རྗེ་གདན་བཞི་དང་། སྒྱུ་འཕྲུལ་ཆེན་མོ་དང་། དེ་རྣམས་ཀྱི་རྒྱུད་ཕྱི་མ་དང་། བཤད་པའི་རྒྱུད་སམྦུ་ཊི་དང་། རྡོ་རྗེ་གུར་དང་། དགོངས་པ་ལུང་སྟོན་དང་། དེ་རྣམས་ལ་རྒྱ་གར་བས་བྱས་པའི་འགྲེལ་པ་དང་། སྒྲུབ་ཐབས་མང་པོ་ཡོད་དེ་མ་ནོར་བ་དྲི་མ་མེད་པའི་ཆོས་ཡིན་ནོ། །ཕྱིའི་ལ་དེ་ཁོ་ན་ཉིད་བསྡུས་པའི་རྒྱུད་དང་། རྡོ་རྗ་རྩེ་མོ་དང་། དཔལ་མཆོག་དང་པོ་དང་། རྣམ་པར་སྣང་མཛད་མངོན་པར་བྱང་ཆུབ་པའི་རྒྱུད་དང་། དེ་དག་གི་འགྲེལ་པ་སྒྲུབ་ཐབས་དང་བཅས་པ་ཐམས་ཅད་མ་ནོར་བ་དྲི་མ་མེད་པའི་ཆོས་ཡིན་ནོ། །ལོ་ཙཱ་བ་ཆེན་པོ་འགོས་ཁུག་པ་ལྷས་བཙས་ཀྱིས་ཆོས་ལོག་དྲི་མ་ཅན་དང་། ཆོས་དྲི་མ་མེད་པའི་ཁྱད་པར་དབྱེ་བའི་ཕྱིར་དང་། ཡང་དག་པའི་ལམ་ལ་ཞུགས་པའི་ཕྱིར་དང་། མཁས་པ་རྣམས་ཤེས་རབ་ཀྱི་ཆོས་ལ་དཔྱད་པར་བྱ་བའི་ཕྱིར། སྔགས་པ་དང་རབ་ཏུ་བྱུང་བའི་ཆོས་ནོར་བ་ལ་སྤྱོད་པ་ལ་འདི་བསྐུར་རོ། །ལན་གསུམ་དུ་རྒྱ་གར་ལ་ཕྱིན་ནས་གཏན་ལ་ཕབ་པ་ཡིན་ནོ། །ཞེས་པ་དེ་རྣམས་ཀྱིས་འགོས་ཁུག་པ་ལྷས་བཙས་ཀྱི་གསུང་རབ་ལས་འབྱུང་ཚུལ་བཤད་ཟིན་ཏེ། དྲི་བ་དང་པོའི་ལན་བསྟན་ཟིན་ཏོ། །ཡང་དྲི་བ་གཉིས་པ་ཉིད་ཀྱིས་མཛད་པའི་ས་སྐྱ་པའི་གདུང་རབས་ཆེན་མོའི་ནང་ན། ས་པཎ་གྱི་སློབ་མ་འུ་ཡུག་པ་རིག་པའི་སེང་གེ་བསྙལ་ཞིག་འཇམ་པའི་རྡོ་རྗེའི་དངོས་སློབ་ཡིན་ཚུལ་གསུངས་འདུག་པ། དེའི་ལོ་རྒྱུས་སྙན་བརྒྱུད་དུ་བཞུགས་པ་ལགས་སམ། ཡི་གེ་རྙིང་པ་འགའ་ཞིག་ཏུ་འབྱུང་བ་ལགས། ཞེས་པའི་ལན་ནི། འདིའི་ལོ་རྒྱུས་བླ་མ་རྣམས་ཀྱི་གསུང་ལས་ཀྱང་ཐོས་མོད། ལྷག་པར་ཆོས་རྗེ་ས་པཎ་ལ་འུ་ཡུག་པས་དྲི་བ་མཛད་པའི་ལན་གསུངས་ཚུལ་རྣམས་བླ་མ་བསོད་ནམས་དཔལ་གྱིས་ཟིན་བྲིས་སུ་མཛད་པའི་དཔེ་རྙིང་ལས་འདི་ལྟར་འབྱུང་སྟེ། བླ་མ་དམ་པའི་ཞབས་ལ་སྤྱི་བོས་ཕྱག་འཚལ་ལོ། །རྗེ་བཙུན་འཇམ་པའི་དབྱངས་ཀྱི་རྣམ་འཕྲུལ་ཆེན་པོ་ཆོས་རྗེ་ས་སྐྱ་པཎྜི་ཏ་གདན་ས་ཆེན་པོར་འཆད་ཉན་མཛད་ཅིང་བཞུགས་ཡོད་པའི་དུས་ཤིག་གི་ཚེ། གསང་ནེའུ་ཐོག་ནས་བསྙལ་ཞིག་འཇམ་པའི་རྡོ་རྗེའི་སློབ་མ་འུ་ཡུག་པ་ཆེན་པོ་རྩོད་པའི་ཕྱིར་བྱོན་ནས། བསྙེན་བཀུར་སྔོན་དུ་འགྲོ་པའི་ཤིས་པའི་ཚིག་གིས་དགེས་པར་མཛད་ནས། འདི་ལྟར་དྲི་བ་བྱས་སོ་ཞེས་བླ་མའི་ཞལ་སྔ་ནས་ཐོས་པ་ནི་འདི་ལྟར་སྟེ། འུ་ཡུག་པ་ཆེན་པོས་གསོལ་པ། ཆོས་རྗེ་བ། གྲུབ་མཐའ་གོང་འོག་གི་ཁྱད་པར་མདོར་བསྡུས་པ་ཅི་ལྟ་བུ་ལགས། ཆོས་རྗེ་པས་བཀའ་སྩལ་པ། གྲུབ་མཐའ་གོང་འོག་གི་ཁྱད་པར་མདོར་བསྡུས་པ་ནི་འདི་ལྟར་ཏེ། འཕགས་པ་ཀླུ་སྒྲུབ་ཀྱི་ཞལ་སྔ་ནས། ཕྱིན་ཅི་ལོག་བཞིའི་ལྟ་བ་ཕུང་ཁྲོལ་བ། །ཞེས་གསུངས་པ་ལྟར། གྲུབ་མཐའ་ལ་མ་ཞུགས་པའི་བྱིས་པ་རྣམས་ནི། འདུས་བྱས་མི་རྟག་པ་ལ་རྟག་པར་ལྟ་བ་དང་། འཁོར་བ་མི་གཙང་བ་ལ་གཙང་བར་ལྟ་བ་དང་། ཟག་བཅས་སྡུག་བསྔལ་བ་ལ་བདེ་བར་ལྟ་བ་དང་། ཆོས་བདག་མེད་པ་ལ་བདག་ཏུ་ལྟ་བའི་ཕྱིན་ཅི་ལོག་གི་ཆུ་བོ་བཞིས་གཡེངས་ནས་འཁོར་བའི་རྒྱ་མཚོར་འཁོར་བ་ལགས་མོད། གྲུབ་མཐའ་ལ་ཞུགས་པ་རྣམས་ནི། རྒྱུད་བླ་མའི་འགྲེལ་པར། མ་རིག་པའི་ལིང་ཐོག་གིས་ཁེབས་པའི་མུ་སྟེགས་རྣམས་ཀྱང་ལམ་འཚོལ་པར་བྱེད་པ་སྟེ། ཞེས་གསུངས་པ་ལྟར་རྒྱུ་འཚོལ་བ་དང་། ལམ་འཚོལ་བ་དང་། འབྲས་བུ་འཚོལ་བ་དང་། དེ་དག་གི་འཐད་པ་འཚོལ་བ་སྟེ། སྤྱིར་འཚོལ་བ་བཞིའི་གྲུབ་མཐའ་ལ་གནས་པ་ཡིན། དེ་ལས་ཀྱང་ནང་པ་སངས་རྒྱས་པའི་གྲུབ་མཐའ་ལ་ཞུགས་པ་རྣམས་ནི། འདུལ་བ་ལུང་ལས། བཅོམ་ལྡན་འདས་ཀྱིས་ཆོས་གཅིག་གསུངས་པ་ནི་འདི་ལྟ་སྟེ། འདུས་བྱས་ཐམས་ཅད་ནི་མི་རྟག ཟག་བཅས་ཐམས་ཅད་ནི་སྡུག་བསྔལ། ཆོས་ཐམས་ཅད་ནི་བདག་མེད། མྱ་ངན་ལས་འདས་པ་ནི་ཞི་བ། ཞེས་གསུངས་པ་ལྟར། འདུས་བྱས་ཐམས་ཅད་མི་རྟག་པར་ལྟ་བ་དང་། ཟག་པ་དང་བཅས་པ་ཐམས་ཅད་སྡུག་བསྔལ་བར་ལྟ་བ་དང་། ཆོས་ཐམས་ཅད་བདག་མེད་པར་ལྟ་བ་དང་། མྱ་ངན་ལས་འདས་པ་ཞི་བར་ལྟ་བ་སྟེ། ལྟ་བ་བཀའ་རྟགས་ཀྱི་ཕྱག་རྒྱ་བཞི་ཁས་ལེན་པ་ལ་སྤྱིར་གནས་པ་ཡིན། དེ་ནས་ཀྱང་གོང་དུ། ཐེག་ཆེན་གྱི་གྲུབ་མཐའ་ལ་ཞུགས་པ་རྣམས་ནི། ལང་དཀར་གཤེགས་པའི་མདོ་ལས། རང་བཞིན་གསུམ་དང་ཆོས་ལྔ་དང་། །རྣམ་པར་ཤེས་པ་བརྒྱད་ཉིད་དང་། །བདག་མེད་གཉིས་ཀྱི་དངོས་པོར་ནི། །ཐེག་ཆེན་མཐའ་དག་འདུས་པ་ཡིན། །ཞེས་གསུངས་པ་ལྟར། ཆོས་ཐམས་ཅད་ཀུན་བརྟགས། གཞན་དབང་ཡོངས་གྲུབ་གསུམ་དུ་འདུ་བ་དང་། ཆོས་དང་། མིང་དང་། རྒྱུ་མཚན་དང་། རྣམ་པར་རྟོག་པ་དང་། དེ་བཞིན་ཉིད་དང་། ཡང་དག་པའི་ཡེ་ཤེས་ལྔ་རུ་འདུ་བ་དང་། ཆོས་ཅན་མཐར་ཐུག་རྣམ་ཤེས་ཚོགས་བརྒྱད་དུ་འདུ་བ་དང་། ཆོས་ཉིད་མཐར་ཐུག་གང་ཟག་དང་། ཆོས་ཀྱི་བདག་མེད་གཉིས་སུ་འདུ་བ་སྟེ། ཐེག་ཆེན་མཐའ་དག་བསྡུས་པའི་ཆོས་བཞི་ཁས་ལེན་པ་ལ་སྤྱིར་གནས་པ་ཡིན། དེ་ལས་ཀྱང་གོང་དུ་དབུ་མའི་གྲུབ་མཐའ་ལ་ཞུགས་པ་རྣམས་ནི། འཕགས་པ་ཀླུ་སྒྲུབ་ཀྱི་ཞལ་ནས། རྟེན་ཅིང་འབྲེལ་འབྱུང་མ་གཏོགས་པའི། །ཆོས་འགའ་ཡོད་པ་མ་ཡིན་པ། །དེ་བཞིན་སྟོང་ཉིད་མ་གཏོགས་པའི། །ཆོས་འགའ་ཡོད་པ་མ་ཡིན་ནོ། །ཞེས་གསུངས་པ་ལྟར། ཆོས་ཐམས་ཅད་རང་བཞིན་སྟོང་པ་ཉིད་དུ་རོ་གཅིག་པ། རྒྱུད་བླ་མ་ལས། རྫོགས་སངས་སྐུ་ནི་འཕྲོ་ཕྱིར་དང་། །དེ་བཞིན་ཉིད་དབྱེར་མེད་ཕྱིར་དང་། །རིགས་ཡོད་ཕྱིར་ན་ལུས་ཅན་ཀུན། །རྟག་ཏུ་སངས་རྒྱས་སྙིང་པོ་ཅན། །ཞེས་པ་ལྟར། སེམས་ཅན་ཐམས་ཅད་སངས་རྒྱས་ཀྱི་རིགས་ཅན་དང་དམ་ཆོས་པདྨ་དཀར་པོ་ལས། ཐེག་པ་གཅིག་སྟེ་གཉིས་པ་ཡོད་མ་ཡིན། །གསུམ་པ་ནམ་ཡང་ཡོད་མིན་འཇིག་རྟེན་ན། །སྐྱེས་བུ་མཆོག་རྣམས་ཐབས་ཀྱི་ཐེག་པ་གང་། །སྣ་ཚོགས་ཉེ་བར་སྟོན་པ་མཛད་མ་གཏོགས། །ཞེས་གསུངས་པ་ལྟར། ལམ་མཐར་ཐུག་ཐེག་པ་གཅིག་ཏུ་ངེས་པ་དང་། ཕར་ཕྱིན་ལས། སྐྱེ་བོ་ཐམས་ཅད་བླ་ན་མེད་པ་ཡང་དག་པ་རྫོགས་པའི་བྱང་ཆུབ་ཀྱི་མཐར་ཐུག་པ་འགྲོ་བ་ཅན་ཡིན་པས། ཞེས་གསུངས་པ་ལྟར། སེམས་ཅན་ཐམས་ཅད་སངས་རྒྱ་རུང་བ་སྟེ། དམ་བཅའ་ཆེན་པོ་བཞི་ཁས་ལེན་པ་ལ་སྤྱིར་གནས་པ་ཡིན། དེ་ལས་ཀྱང་གོང་དུ་གསང་སྔགས་ཀྱི་གྲུབ་མཐའ་ལ་ཞུགས་པ་རྣམས་ནི། ཀྲྀ་ཡ་རྒྱས་པ་ལས། དོན་གཅིག་ན་ཡང་མ་རྨོངས་དང་། །ཐབས་མང་དཀའ་བ་མེད་པ་དང་། །དབང་པོ་རྣོན་པོའི་དབང་བྱས་ནས། །སྔགས་ཀྱི་ཐེག་པ་ཁྱད་པར་འཕགས། །ཞེས་གསུངས་པ་ལྟར། མདོ་རྒྱུད་གཉིས་གཞི་མཐར་ཐུག་བདེན་གཉིས་ཟུང་འཇུག ལམ་མཐར་ཐུག་ཐབས་ཤེས་ཟུང་འཇུག འབྲས་བུ་མཐར་ཐུག་སྐུ་གཉིས་ཟུང་འཇུག་ཏུ་དོན་གཅིག་ཀྱང་། དེ་རྟོགས་པའི་ཐབས་ལ་རྨོངས་མ་རྨོངས་ཀྱི་ཁྱད་པར་དང་། ཐབས་མང་ཉུང་གི་ཁྱད་པར་དང་། མངོན་ཤེས་མྱུར་མི་མྱུར་གྱི་དབང་གིས་དབང་པོ་རྣོ་རྟུལ་གྱི་ཁྱད་པར་ཏེ་ཁྱད་པར་འཕགས་ཆོས་བཞི་ཁས་ལེན་པ་ལ་སྤྱིར་གནས་པ་ལགས་མོད། འདི་དག་གི་དོན་རྒྱས་པར་མཁྱེན་པར་བཞེད་ན། ཁོ་བོས་བྱས་པའི་གྲུབ་མཐའ་ཤན་འབྱེད་ཅེས་པའི་གཞུང་ལུགས་དེ་ལ་གཟིགས་མཛོད་དང་དེས་ཐུགས་ཚིམ་པར་འགྱུར། ཞེས་གསུངས་མ་ཐག་ཏུ་འུ་ཡུག་པ་ཆེན་པོ་ཐུགས་ཚིམ་ནས་རྩོད་པའི་གོ་ཆ་དོར་ཏེ། གུས་པས་ཕྱག་མཛད་ནས། དེ་ཉིད་ཀྱི་དྲུང་དུ་ཡུན་རིང་དུ་གནས་ནས་དོན་འདི་དག་ལ་མཁས་པར་བྱའོ་སྙམ་པའི་ངང་ནས་འདི་སྐད་ཅེས་གསུངས་ཏེ། ཤེས་བྱ་ཀུན་ལ་མཁྱེན་རབ་གསལ། །ལྔ་རིག་དབང་པོ་བདག་དགའི་དཔལ། །ཆོས་ཀྱི་རྒྱལ་མཚན་འགྲོ་བའི་མགོན། །ཁྱོད་ཞབས་རྟག་ཏུ་བསྟེན་པར་བགྱི། །ཞེས་གསུངས་པར་གྲགས་སོ་ཞེས་རྗེ་བླ་མ་གསུངས། སྐྱེ་བ་སྐྱེ་བ་མེད་པའི་ཚུལ་རྟོགས་ཀྱང་། །ད་དུང་སྐྱེ་བའི་གཟེབ་ནས་བདག་མ་གྲོལ། །སྐྱེས་ནས་སྐྱེ་བར་ལས་ཀྱིས་སྐྱེ་འགྱུར་བའི། །སྐྱེ་ངན་བདག་ནི་སྐྱེ་ལས་གྲོལ་གྱུར་ཅིག །མཁྱེན་རབ་དབང་ཕྱུག་ཆོས་རྗེ་ས་སྐྱ་པཎྜི་ཏ་ལ། འུ་ཡུག་པ་ཆེན་པོ་འཇལ་བའི་ལོ་རྒྱུས་མདོར་བསྡུས་པ་འདི་ནི། རྗེ་བླ་མའི་གསུང་བགྲོས་ལ་བརྟེན་ནས་མདོ་རྒྱུད་འཛིན་པའི་བཙུན་པ་བསོད་ནམས་དཔལ་ལྡན་གྱིས་རང་གི་དྲན་པ་གསོ་བའི་ཕྱིར་དུ་བྲིས་པའོ། །ཞེས་འབྱུང་བ་ཡིན་ནོ། །འདི་ལྟ་བུ་ནི་བདག་ཉིད་ཆེན་པོ་ས་སྐྱ་པཎྜི་ཏའི་ངོ་མཚར་རྨད་དུ་བྱུང་བའི་རྣམ་པར་ཐར་པ་སྟེ། མཁས་པས་མཁས་པར་རེ་བའི་སློབ་མའི་མཆོག །གཞན་ལ་གཞན་ཕན་འཇོམས་ཕྱིར་མངགས་པའི་ཚེ། །རང་བློས་རང་གི་སློབ་དཔོན་རིགས་སྤངས་ནས། །ཆོས་རྗེ་ཆོས་ཀྱི་རྒྱལ་པོ་རྟག་ཏུ་བསྟེན། །འདི་འདྲ་སྔོན་གྱི་ངོ་མཚར་གཏམ། །ཡིན་གྱི་དེང་སང་འདི་ན་ཡང་། །ངན་པའི་སློབ་དཔོན་བློ་ལྡན་གྱི། །སློབ་མས་ཕྱི་ནས་སྤངས་ཞེས་ཐོས། །ཞེས་བྱ་བ་ནི་བར་སྐབས་ཀྱི་ཚིགས་སུ་བཅད་པའོ། །དེ་རྣམས་ཀྱིས་དྲི་བ་གཉིས་པའི་ལན་བསྟན་ཟིན་ཏོ། །དྲི་བ་གསུམ་པ། པཎྜི་ཏ་ཞེས་པའི་མིང་ཐོབ་པ་ལ། ཀཱ་ལཱ་པ་དང་། ཙནྟྲ་པ་སོགས་སྒྲ་རིག་ལ་མཁས་པ་ཞིག་དགོས་ཀྱི། གཞན་ལ་པཎྜི་ཏ་ཞེས་པའི་མིང་བཏགས་མི་རུང་ཟེར་བའི་རིགས་འགའ་ཞིག་འདུག་པ་ཇི་ལྟར་ལགས། ཞེས་པའི་ལན་ནི། དེ་ལྟ་བུ་ནི་མཁས་པར་རློམ་པ་སུ་ཞིག་ཟེར་ཡང་མ་བརྟགས་པ་ཆེན་པོ་སྟེ། དེའི་རྒྱུ་མཚན་རྒྱ་སྐད་དུ་པཎྜི་ཏ་ཞེས་པ། བོད་སྐད་དུ་མཁས་པ་སྟེ། དེ་ལྟ་བུའི་མིང་མང་པོ་ལ་བཏགས་སུ་རུང་བ། བདག་ཉིད་ཆེན་པོ་ས་སྐྱ་པཎྜི་ཏས་བསྟན་བཅོས་མཁས་པ་འཇུག་པའི་སྒོ་སོགས་སུ་གསལ་བར་གསུངས་ཏེ། ཇི་སྐད་དུ། མཁས་གང་ཤེས་བྱའི་དེ་ཁོ་ན། །ཇི་བཞིན་རྟོགས་པ་ཡིན་པར་འདོད། །བྱེ་བྲག་སྦྱངས་པའི་དོན་ཤེས་པ། །དེའང་དེ་ལ་མཁས་པ་ཡིན། །ཞེས་པའི་འགྲེལ་པར། མཁས་པ་ཞེས་བྱ་བ་གང་ཞེ་ན། ཤེས་བྱ་ཐམས་ཅད་ཕྱིན་ཅི་མ་ལོག་པར་ཤེས་པ་ཡིན་ལ། གཞན་ཡང་བྱེ་བྲག་གང་བསླབས་པ་ཤེས་པ་དེ་ལའང་དེ་ཉིད་ལ་མཁས་པ་ཞེས་བྱ་བའི་མིང་ཐོབ་བོ། །ཞེས་གསུངས་པས། བཟོ་རིག་གི་མཧཱ་པཎྜི་ཏའམ། བཟོ་རིག་གི་མཁས་པ་ཆེན་པོ། གསོ་བ་རིག་པའི་མཧཱ་པཎྜི་ཏའམ། གསོ་རིག་གི་མཁས་པ་ཆེན་པོ། དེ་བཞིན་དུ་སྒྲ་རིག་པ། ཚད་མ་རིག་པ། ནང་དོན་རིག་པ་སོགས་རིག་གནས་ཆེ་ཆུང་། ཡོན་ཏན་གྱི་ཆ་གང་ལ་བྱང་ཆུབ་པར་ཤེས་ཀྱང་། དེ་དང་དེའི་མཁས་པའམ། དེ་དང་དེའི་པཎྜི་ཏ་ཞེས་མིང་བཏགས་སུ་རུང་བ་ཡིན་གྱིས། སྒྲ་རིག་མ་ཤེས་པ་ཙམ་ལ་པཎྜི་ཏའི་མིང་མི་ཐོབ་པ་ག་ལ་སྲིད། དེས་ན་སྐད་གཉིས་སྨྲ་བའི་ལོ་ཙཱ་བ་ཞེས་པའི་མིང་ཐོགས་པ་ལ། སྒྲའི་རིག་གནས་ལ་སྦྱངས་པ་མཐར་ཕྱིན་པ་ཞིག་དགོས་པར་གོ་ལགས། ཟབ་ཡངས་བློ་གྲོས་དང་ལྡན་ཡང་། །གསུང་རབ་དོན་ལ་འོལ་སྤྱོད་ཀྱིས། །སྨྲ་ན་རྣམ་དཔྱོད་དང་ལྡན་པའི། །མཁས་པ་གཞན་དག་ཁྲེལ་མིན་ནམ། །ཞེས་པའང་སྐབས་སུ་བབས་པའི་ཚིག་བཅད་དོ། །དེ་རྣམས་ཀྱིས་དྲི་བ་གསུམ་པའི་ལན་བསྟན་ཟིན་ཏེ། དྲིས་ལན་མ་ལུས་པ་ཚང་བར་བཤད་ཟིན་ཏོ། །དེ་ལྟར་མང་ཐོས་དཔྱོད་ལྡན་གཟུར་གནས་ཀྱིས། །ཚུལ་བཞིན་དྲིས་པའི་དྲིས་ལན་ཉུང་ངུ་འདི། །ས་སྐྱར་གནས་པའི་སྔགས་འཆང་རྡོ་རྗེ་འཛིན། །ངག་དབང་ཀུན་དགའ་བསོད་ནམས་ཞེས་བྱས་སྦྱར། །དིང་སང་ཡིད་སྲུབ་ཀྱིས་བསླད་མཁས་རློམས་འགས། །གཞན་གྱི་དཔལ་འཕྲོག་ཚིག་ངན་རླུང་དམར་གྱིས། །སྐྱོན་བྲལ་ཟླ་བ་དྲི་མེད་ཆུ་གཙང་ལ། །སྣང་བའི་སྐབས་བྲལ་ཚུལ་དེ་བསམ་བཞིན་སྐྱོ། །དེ་ཕྱིར་ལོག་སྤྱོད་ངན་པའི་རྗེས་འབྲངས་རྣམས། །བ་ཚྭའི་ཆུ་འདྲེས་ཡན་ལག་བརྒྱད་ལྡན་ཆབ། །ལོགས་སུ་ཕྱུང་བ་མཁས་པའི་རྣམ་ཐར་ཏེ། །དེ་ཕྱིར་འདི་ལའང་བློ་ལྡན་སུ་ཞིག་འཁུ། །ཨེ་མ་བདག་ནི་འདི་ཕྱིའི་དོན་ཐམས་ཅད། །ཡིད་བཞིན་འགྲུབ་པ་བསླུ་མེད་བླ་མ་ལས། །གཞན་དུ་རེ་བ་མེད་པའི་མོས་གུས་འདིས། །བསམ་པ་ཐམས་ཅད་འབད་མེད་ལྷུན་གྲུབ་ཤོག །ཅེས་བླ་མ་ཇོ་གདན་པ་མང་ཐོས་བཤེས་གཉེན་པས་ཚུལ་བཞིན་དྲིས་པའི་ལན་ཡིད་ཀྱི་མུན་སེལ་ཞེས་བྱ་བ་འདི་ཡང་ཁམས་གསུམ་ཆོས་ཀྱི་རྒྱལ་པོ་འཇམ་པའི་དབྱངས་སྐུ་མཆེད་དང་། རྒྱལ་བ་མུས་པ་ཆེན་པོའི་གསུང་ལས་སྐྱེས་པའི་ས་སྐྱ་པ་སྔགས་འཆང་ངག་དབང་ཀུན་དགའ་བསོད་ནམས་གྲགས་པ་རྒྱལ་མཚན་དཔལ་བཟང་པོས་བཞི་ཐོག་བླ་བྲང་གི་འོད་གསལ་སྣང་བར་སྦྱར་བའི་ཡི་གེ་པ་ནི་ཤབ་སྟོད་པ་ཚེ་དབང་དཔལ་བཟང་གིས་བགྱིས་པ་འདིས་འཕྲལ་དང་ཡུན་དུ་དགེ་ལེགས་སུ་གྱུར་ཅིག། །།མངྒ་ལཾ།། །། ༈ མཁན་ཆེན་ཨ་པད་རིན་པོ་ཆེའི་དགོངས་བཞེད་ལྟར་གུ་རུས་ཞབས་ཞུ་བགྱིས་པའོ།།